पूर्वी दिल्ली के समग्र विकास पर रहेगा जोर : आतिशी
परिचय-आतिशी दिल्ली की निवासी हैं। शुरुआती शिक्षा स्प्रिंगडेल्स स्कूल पूसा रोड में हुई। दिल्ली
परिचय-आतिशी दिल्ली की निवासी हैं। शुरुआती शिक्षा स्प्रिंगडेल्स स्कूल पूसा रोड में हुई। दिल्ली विश्वविद्यालय (डीयू) के सेंट स्टीफेंस कॉलेज में पढ़ाई की। इसके बाद इंग्लैंड में ऑक्सफोर्ड यूनिवर्सिटी में शिक्षा ली। पिता का नाम विजय कुमार सिंह व माता का नाम तृप्ता वाही है। माता-पिता डीयू में प्रोफेसर थे। आम आदमी पार्टी (आप) की पूर्वी दिल्ली लोकसभा क्षेत्र की प्रभारी हैं।
---------------
आम आदमी पार्टी (आप) ने लोकसभा चुनाव को ध्यान में रखते हुए आतिशी को पूर्वी दिल्ली लोकसभा क्षेत्र का प्रभारी बनाया है। आगामी लोकसभा चुनाव में वह पार्टी की ओर से इस सीट की संभावित प्रत्याशी हैं। क्योंकि एक कार्यक्रम के दौरान मुख्यमंत्री केजरीवाल खुद इस बात के संकेत दे चुके हैं। आतिशी को पूर्वी दिल्ली का समग्र विकास न हो पाने की टीस है। उनके अनुसार आप सरकार आने के बाद पूर्वी दिल्ली में बहुत काम कराए गए, लेकिन समग्र विकास के लिए दिल्ली में आप के सातों सांसद होने बहुत जरूरी हैं। सांसद होने से दिल्ली विकास प्राधिकरण (डीडीए) से काम आसानी से कराए जा सकेंगे। दिल्ली के विकास के लिए जमीन न मिलने की समस्या आड़े नहीं आएगी। पूर्वी दिल्ली लोकसभा क्षेत्र का अब तक समुचित विकास क्यों नहीं हो सका, इस संबंध में दैनिक जागरण के मुख्य संवाददाता वीके शुक्ला ने इस लोकसभा क्षेत्र की समस्याओं को लेकर आतिशी से बात की। प्रस्तुत हैं बातचीत के मुख्य अंश :- पूर्वी दिल्ली लोकसभा क्षेत्र की प्रमुख समस्याएं क्या हैं?
-यह पूरा लोकसभा क्षेत्र समस्याओं से घिरा है। पूर्वी दिल्ली का यमुनापार का इलाका सबसे पिछड़ा हुआ है। यहां पर सबसे ज्यादा अनधिकृत कॉलोनियां हैं। इस इलाके में कानून-व्यवस्था की समस्या है। यहां पर जो विकास हुआ है, वह दिल्ली में आप की सरकार बनने के बाद हुआ। तकनीकी शिक्षा का कैंपस यमुनापार में खोला गया है। आइपी यूनिवर्सिटी का कैंपस यहां खोल रहे हैं। स्कूल ऑफ एक्सीलेंस हमने खोला है। दो-तीन स्कूलों में स्वीमिंग पूल और सिंथेटिक ट्रैक बनाए जा रहे हैं। आपकी नजर में ऐसी कौन सी समस्याएं हैं, जिनके जल्द समाधान की जरूरत है?
- पूर्वी दिल्ली लोकसभा क्षेत्र में एक भी सुपर स्पेशियलिटी अस्पताल नहीं है। जरूरत पड़ने पर लोगों को राजीव गांधी सुपर स्पेशियलिटी अस्पताल जाना पड़ता है। लक्ष्मी नगर से दो किमी दूर गीता कॉलोनी में करीब तीन एकड़ जमीन अस्पताल खोलने के लिए चिन्हित है। मगर डीडीए इस जमीन को दिल्ली सरकार को नहीं दे रहा है। पूर्वी दिल्ली की दूसरी बड़ी समस्या अपराध हैं। यहां सबसे ज्यादा लूटपाट, चोरी व झपटमारी होती है। वारदात के करीब 20 मिनट बाद पुलिस घटनास्थल पर पहुंचती है। जंगपुरा या दूसरे इलाकों में जाइए तो वहां पुलिस सड़कों पर दिखती है। मैंने यहां पर पहली बार पुलिस की गाड़ी गणेश विसर्जन वाले दिन देखी थी। आप इलाके में लोगों से मिल रही हैं, उनकी पुलिस के बारे में क्या धारणा है?
- लोग पुलिस की कार्यशैली से खुश नहीं हैं। पुलिस की उपलब्धता नहीं है। खासकर जेजे क्लस्टर में जाइए, वहां सबको पता है कि पुलिस की मिलीभगत से ड्रग्स बिकते हैं। पुलिस अपनी जिम्मेदारी सही तरीके से नहीं निभा रही है। -यहा की समस्याओं को किस रूप में देखती हैं?
-जैसा मैंने कहा कि दिल्ली में आप की सरकार आने के बाद यमुनापार में बहुत विकास हुआ है, लेकिन कई मामले दिल्ली सरकार के अंतर्गत नहीं आते। डीडीए दिल्ली सरकार के अधीन नहीं है। इस कारण विकास कार्य के लिए जमीन नहीं मिलती है। सांसद जिला थाना स्तर कमेटी का चेयरमैन होता है। वह बैठकें लेकर अपराधों में कमी लाने के लिए दबाव बना सकता है। संसद में सांसद इस मुद्दे को उठा सकता है। विकास कार्य के लिए जमीन देने को लेकर डीडीए पर दबाव बना सकता है। मगर हमारे सांसद महोदय तो लापता एमपी हैं। समग्र विकास के लिए आप का सांसद होना बहुत जरूरी है। अभी तक समस्याएं हल न होने के क्या कारण रहे हैं?
-यहां अभी तक भाजपा या कांग्रेस के उम्मीदवार ही जीतकर आते रहे हैं। चुनाव जीतने के बाद पैसा कमाने पर उनका ध्यान रहा है। इस कारण ही समस्याओं का हल नहीं हुआ। पूर्वी दिल्ली की तरह जो ज्यादा पिछड़ा इलाका है, वहां समस्याएं अधिक हैं। -पूर्वी दिल्ली लोकसभा सीट भाजपा के पास है। आपकी नजर में समस्याएं हल कराने में भाजपा कितना खरा उतर सकी है?
- आप जर्नलिस्ट हैं, आम मेरे ऑफिस से बाहर सड़क पर लोगों से इस क्षेत्र से सांसद का नाम पूछ लीजिए। दस में से आठ लोग नाम नहीं बता पाएंगे, क्योंकि सांसद इलाके में आते नहीं हैं। लोगों ने उन्हें देखा भी नहीं है। वह समस्याओं का हल क्या करेंगे? जबकि वह चाहते तो अस्पताल के लिए डीडीए से जमीन देने को कह सकते थे। अपराधों पर अंकुश के लिए पुलिस की बैठक बुला सकते थे। अपना फंड भी इलाके में खर्च कर सकते थे। आपने शिक्षा के क्षेत्र में जो काम किया, उससे आपकी पहचान बनी है। उपमुख्यमंत्री मनीष सिसोदिया ने भी कई बार यह बात कही कि आपने शिक्षा के क्षेत्र में बहुत काम किया है। इसका आपको कितना लाभ मिल रहा है?
-मुझे लाभ मिले न मिले। मगर इस क्षेत्र के बच्चों को बहुत लाभ मिल रहा है। हमारी और हमारी पार्टी की सोच है कि शिक्षा बहुत बड़ा मुद्दा है। इस मुद्दे पर चुनाव लड़े जाएं। सत्तासीन रहीं सरकारों व सांसदों से पूछा जाए कि आप ने शिक्षा के लिए क्या किया है? आज आम आदमी पार्टी यहां से मुझे चुनाव में उतार रही है। ऐसा इसलिए हो रहा है, क्योंकि मैंने शिक्षा के क्षेत्र में कुछ काम किया है। मेरी पहचान शिक्षा के क्षेत्र में काम करनेवाली आतिशी के रूप में है। -दिल्ली सरकार ने शिक्षा और स्वास्थ्य के क्षेत्र में जो काम किया है, उसे जनता किस रूप में देख रही है?
हम लोग डोर टू डोर अभियान चला रहे हैं, लोगों से मिल रहे हैं। लोग मुख्यमंत्री अरविंद केजरीवाल की सरकार से बहुत खुश हैं। स्कूलों के हालात सुधरे हैं। अस्पतालों में दवाएं व इलाज फ्री होने से लोग खुश हैं। हर जगह दिल्ली सरकार के काम की सराहना हो रही है। लोग देख रहे हैं कि बिजली के दाम बढ़ने नहीं दिए। बिजली के बिल आधे और पानी का बिल किसने माफ किया है। यमुनापार लुटियंस जोन कब बन सकेगा?
देखिए, पहले 75 फीसद बजट पॉश इलाकों पर खर्च होता था, 25 फीसद यमुनापार जैसे इलाकों पर। जबसे आम आदमी पार्टी दिल्ली में आई है, यमुनापार में विकास शुरू हुआ है। ये इलाका लुटियन्स जोन बने न बने, मगर आम आदमी पार्टी यहां के इलाकों की दशा जरूर सुधार देगी। इसके लिए सभी सांसद, विधायक व पार्षद भी आम आदमी पार्टी के होने जरूरी हैं। लोग समस्याएं लेकर आते हैं और कहते हैं कि भाजपा का पार्षद है, इलाके में सफाई तक नहीं हो रही। इसलिए नगर नगर निगम में भी आप की सत्ता जरूरी है।
hin_Deva hin_Deva awa_Deva unk hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva